બે દીકરીઓનો બાપ, ભાઈ અને ગરીબ ખેડૂત સરબજિત સિંહ (રણદીપ હૂડા) ઈ. સ. ૧૯૯૦ની એક રાતે દારૂના નશામાં બૉર્ડર ક્રૉસ કરીને પાકિસ્તાન પહોંચી જાય છે. ત્યાં તેને કોઈ ભળતા જ નામે પકડીને બૉમ્બ-બ્લાસ્ટનો આરોપી તથા ભારતીય જાસૂસ બનાવી દેવાય છે. આ બાજુ સરબજિતને શોધવા માટે તેની બહેન દલબીર (ઐશ્વર્યા રાય), પત્ની સુખપ્રીત (રિચા ચઢ્ઢા) અને ગામલોકો આકાશ-પાતાળ એક કરી નાખે છે. મહિનાઓ પછી ખબર પડે છે કે તે તો પાકિસ્તાની જેલમાં છે. ત્યારથી તેને છોડાવવા માટે દલબીર માંઝી જેવું જ ભગીરથ કામ હાથમાં લે છે. ફાંસીની સજા પામેલો સરબજિત દુનિયાભરમાં ચર્ચાય છે. બહેન દલબીર પરિવાર સાથે ભાઈ સુધી પહોંચે છે, પણ...